“SMS-veldtog is kwaadwillig,” sê PTA-stadsraad oor naamDie Tshwane-stadsraad van Pretoria het Dinsdag bevestig dat hulle nie die beplande openbaredeelnamevergadering op 12 Oktober gaan hou om die verandering van Pretoria se naam te bespreek nie. “Die metro het besluit om nie die vergadering te hou nie, hoofsaaklik om die voorgestelde konsultasieproses te finaliseer,” het Blessing Manale, ŉ woordvoerder van die metro, aan Maroela Media gesê. “Die konsultasieproses sluit interaksie in met verskeie instellings en organisasies, want ons glo die besluit oor die naam van die nasionale hoofstad berus nie uitsluitlik by die inwoners of by ŉ minderheidsgroep nie – anders as wat geargumenteer word deur AfriForum.” Manale het gesê die metro beskou AfriForum se SMS-veldtog as kwaadwillig, oneerlik en lafhartig, aangesien die veldtog nie aan inwoners of enige respondent ook die geleentheid bied om hul steun vír die naamsverandering te toon nie. Volgens Manala is AfriForum se jaarlikse gratis musiekkonserte by die Voortrekkermonument gemik daarop om die emosies van Afrikaners te vergiftig. Hy sê AfriForum wil Afrikaners laat glo die naamsverandering van die hoofstad is ‘n aanval op Afrikaners se erfenis, “’n strategie waarop AfriForum steun elke keer as daar ‘n behoefte vir konsultasie en bespreking van nasionale eenheid en samehorigheid opduik.” “Kgalema Motlanthe, adjunk-president, het op Erfenisdag in Mdantsane ‘n beroep op Suid-Afrikaners gedoen om die kwessie van naamsveranderings op ŉ vriendskaplike manier op te los,” het Manala gesê. “Hy het verder beklemtoon die versuim om dít te doen, sal gemeenskappe, wat moeg raak vir die stadige spoed waarteen transformasie 20 jaar ná demokrasie plaasvind, verder polariseer.” Kallie Kriel, die uitvoerende hoof van AfriForum, het Dinsdag in reaksie op die metro se kommentaar aan Maroela Media gesê die metro het al voorheen openbaredeelnamevergaderings oor die naamsverandering gehou. “Tydens daardie deelnameprosesse het 81% van Pretoria se inwoners en instansies ten gunste van Pretoria gestem. As hulle nie met hul eie veldtog steun vir Tshwane kon inwin nie, moet hulle dit nie van ons veldtog verwag nie,” het Kriel gesê. Lees ook: Pretoria-naamvergadering van die baan ná derduisende SMSe Pretoria se naamstryd nou snelwegnuus Meer as 100 000 stem in een dag vir Pretoria-naam AfriForum: “Kulturele vandalisme van Pretoria se naam belemmer Erfenisdag” AfriForum sê ANC-wraaksug is die rede vir naamsveranderings 81% wil glo Pretoria se naam behou